Diari Oficial de la Generalitat Valenciana


Sumari del DOGV 7821, del 05-07-2016 (2016/5068)

ORDRE 3/2016, de 29 juny de 2016, de la Conselleria de Sanitat Universal i Salut Pública, per la qual s'aproven les bases reguladores de concessió de beques per a la realització de pràctiques professionals en matèria de mitjans de comunicació social en les dependències de la Conselleria de Sanitat Universal i Salut Pública.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2016/06/29/3/dof/vci/html**

### Dades del document

Número de DOGV
:   7821

Data del DOGV
:   05-07-2016

Secció del DOGV
:   I. DISPOSICIONS GENERALS

Número del document
:   2016/5068

CVE
:   HSVM-X-0732-1942

Data del document
:   29-06-2016

Organisme emissor
:   Conselleria de Sanitat Universal i Salut Pública

Tipus de document
:   Ordre

Anàlisi jurídica

 Descriptors 

:   * Conselleria de Sanitat Universal i Salut Pública
    * legislació

ORDRE 3/2016, de 29 juny de 2016, de la Conselleria de Sanitat Universal i Salut Pública, per la qual s'aproven les bases reguladores de concessió de beques per a la realització de pràctiques professionals en matèria de mitjans de comunicació social en les dependències de la Conselleria de Sanitat Universal i Salut Pública. [2016/5068]  
PREÀMBUL  
  
La Conselleria de Sanitat Universal i Salut Pública, en el marc de les polítiques dirigides a la integració i formació de joves titulats universitaris que han finalitzat els seus estudis en dates recents, vol acostar el coneixement pràctic de l'Administració pública valenciana a aquests joves i facilitar-los la formació complementària, l'adquisició de noves aptituds i la seua especialització.  
Amb aquesta activitat, l'Administració evidencia la seua implicació en la societat en què actua, seguint les pautes de gestió excel·lent que estableixen els models de gestió de qualitat. Per a això es posa en acció aquesta mesura de suport a la formació, per mitjà d'una oferta que permet la participació en la gestió d'activitats, alhora que és una eina qualificada d'aprenentatge de conceptes i tècniques de treball especialitzades.   
L'elaboració d'aquesta ordre s'ajusta al que estableixen la Llei 38/2003, de 17 de novembre, General de Subvencions; el Reial Decret 887/ 2006, de 21 de juliol, pel qual s'aprova el Reglament de la dita llei, i el títol X de la Llei 1/ 2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, així com el Decret 132/2009, de 4 de setembre, del Consell, pel qual es regula la concessió de beques, desplegat per l'Ordre 17/2011, de 6 de maig, de la Conselleria de Justícia i Administracions Públiques.  
  
Les subvencions convocades per mitjà d'aquesta ordre no necessitaran la notificació a la Comissió Europea, perquè no té els requisits de l'article 107 del Tractat de Funcionament de la Unió Europea, de conformitat amb el que assenyala el Decret 147/2007, de 7 de setembre, atés que no suposa un avantatge econòmic, ja que els beneficiaris d'aquesta no exerceixen activitats econòmiques en què puguen oferir béns o serveis en el mercat, i no dóna lloc a falsejament de la competència.  
Per això, i en virtut de les facultats que em confereix l'article 28.e) de la Llei 5/1983, de 30 de desembre, de la Generalitat, del Consell, i l'article 165.1 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i de conformitat amb l'article 4 del Decret 156/2015, de 18 de setembre, del Consell, pel qual s'aprova el Reglament orgànic i funcional de la Conselleria de Sanitat Universal i Salut Pública i, d'acord amb el dictamen del Consell Jurídic Consultiu de la Comunitat Valenciana,  
  
  
ORDENE  
  
Article 1. Objecte  
Constitueix l'objecte d'aquesta ordre aprovar les bases reguladores de concessió de beques per a la realització de pràctiques professionals en matèria de mitjans de comunicació social en les dependències de la Conselleria de Sanitat Universal i Salut Pública, que s'adjunten com a annex únic.  
  
Article 2. Convocatòria i concessió de les subvencions  
1. La convocatòria de les subvencions es realitzarà mitjançant una resolució de la persona titular de la Conselleria de Sanitat Universal i Salut Pública que arreplegarà, almenys, els aspectes establits en l'article 166 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
2. La concessió de les subvencions es realitzarà en règim de concurrència competitiva, regint els principis de publicitat, transparència, objectivitat, igualtat i no discriminació, d'acord amb les bases que s'aproven en la present ordre.  
3. A fi de garantir la transparència en els procediments de subvencions que arreplega la Llei 19/2013, de 9 de desembre, de Transparència, Accés a la Informació Pública i Bon Govern, les dades relatives a aquestes beques s'inclouran en la Base de Dades Nacionals de Subvencions (BDNS). La Conselleria de Sanitat Universal i Salut Pública remetrà a la BDNS, a través del titular de la Sotssecretaria de la Conselleria de Sanitat Universal i Salut Pública, informació sobre les convocatòries i les resolucions de concessió.  
  
DISPOSICIONS ADDICIONALS  
  
Primera. No incidència econòmica  
L'aprovació de les presents bases no comporta, en si mateixa, obligacions econòmiques en els pressupostos de la Generalitat, sense perjudici de les possibles convocatòries que puguen resoldre's d'acord amb la consignació pressupostària que s'establisca en l'exercici corresponent.  
  
  
Segona. Facultat d'exercici, desenvolupament i interpretació  
S'autoritza la persona titular de la Sotssecretaria de la Conselleria de Sanitat Universal i Salut Pública, perquè adopte les mesures necessàries per a l'aplicació d'aquesta ordre i queda facultada per a interpretar el contingut d'aquesta ordre als efectes del procés d'adjudicació de les beques que es convoquen i resoldre els dubtes i els conflictes que pogueren plantejar les persones beneficiàries de les beques en l'exercici de les seues funcions, vist l'expedient contradictori i amb plena subjecció al que disposen el Decret 132/2009, de 4 de setembre, del Consell, pel qual es regula la concessió de beques, i l'Ordre 17/2011, de 6 de maig, de la Conselleria de Justícia i Administracions Públiques, per la qual es desplega el capítol II del decret esmentat.  
  
Tercera. Concessió  
Es delega en la persona titular de la sotssecretaria de la conselleria amb competències en matèria de sanitat i salut, la competència per a dictar la resolució de concessió de la beca, de conformitat amb l'article 160.5 de la Llei 1/2015, de 6 de febrer, de la Generalitat.  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la publicació en el Diari Oficial de la Comunitat Valenciana.  
  
València, 29 de juny de 2016  
  
La consellera de Sanitat Universal i Salut Pública,  
CARMEN MONTÓN GIMÉNEZ  
  
  
  
ANNEX ÚNIC  
Bases reguladores de la concessió de beques per a la realització de pràctiques professionals en matèria de mitjans de comunicació social en les dependències de la conselleria amb competències en matèria de sanitat i salut  
  
TÍTOL I  
Objecte de la subvenció i persones beneficiàries  
  
Primera. Definició de l'objecte de la subvenció  
1. Les presents bases tenen per objecte regular les bases de concessió de beques per a la realització de pràctiques professionals destinades a donar suport a la formació complementària, millora i especialització professional de joves amb titulacions oficials de llicenciatura universitària o grau en Ciències de la Informació, branques Periodisme, Imatge Audiovisual i Auditiva i en Comunicació Audiovisual, per mitjà de la realització de pràctiques professionals en les dependències de la conselleria amb competències en matèria de sanitat i salut.  
2. La convocatòria de subvenció determinarà el nombre de beques, la dependència i el lloc dins de la conselleria, així com l'activitat pràctica a desenvolupar.  
Segona. Persones beneficiàries  
1. Podran sol·licitar les beques objecte de regulació en aquestes bases, les persones que tinguen els següents requisits al final del termini de presentació de les sol·licituds que determine la convocatòria corresponent:  
a) Tindre la nacionalitat espanyola o ser nacional d'un estat membre de la Unió Europea. Les persones aspirants que no posseïsquen la nacionalitat espanyola hauran d'acreditar coneixements suficients en alguna de les llengües oficials de la Comunitat Valenciana, aspecte que es verificarà, si és el cas, durant el procés de selecció.  
b) No ser major de 35 anys.  
c) Estar en possessió del títol oficial de llicenciatura universitària o grau en Ciències de la Informació, branques Periodisme, Imatge Audiovisual i Auditiva i en Comunicació Audiovisual, expedit o homologat per les autoritats espanyoles corresponents, sense que hagen transcorregut més de cinc anys des de la finalització dels seus estudis.  
d) No haver sigut persona beneficiària de beques de pràctiques professionals atorgades per la Generalitat per un període igual o superior a 36 mesos.  
e) No estar incursa en les prohibicions per a obtindre la condició de persona beneficiària establides en l'article 13 de la Llei 38/2003, de 17 de novembre, General de Subvencions, la qual cosa s'acreditarà per mitjà de la declaració responsable inclosa en el model de sol·licitud que estarà accessible en la seu electrònica de la Generalitat, www.gva.es.  
f) No patir malaltia o grau de discapacitat que impedisca el compliment de les obligacions inherents a la concessió de la beca i el normal desenvolupament de les pràctiques professionals.  
2. No podran optar a les beques que ordenen aquestes bases els que, en el moment de publicar-se la convocatòria, gaudisquen d'una altra beca de pràctiques professionals en la Generalitat, excepte quan falten menys de dos mesos per a la finalització.  
  
  
TÍTOL II  
Criteris objectius d'atorgament de les beques  
  
Tercera. Barem per a la valoració dels mèrits personals  
1. Els criteris que serviran de base per a l'atorgament de les beques que es convoquen seran els següents amb la ponderació que s'estableix en cada apartat, i es fixa que el màxim de puntuació que pot obtindre's serà de 31,50 punts:  
A) Expedient acadèmic: el màxim de puntuació que podrà obtindre's en aquest apartat serà de 13 punts. S'inclouen els aspectes de valoració:  
  
A.1) La puntuació assignada a l'expedient acadèmic coincidirà amb la nota mitjana ponderada, i donarà lloc a una valoració entre 5 i 10 punts.  
Quan la ponderació s'haja realitzat amb un sistema de puntuació de 0 a 4, s'aplicarà el que disposen els apartats 4 i 5 de l'article 13 del Reial Decret 1267/1994, de 10 de juny, pel qual es modifica el Reial Decret 1497/1987, de 27 de novembre, pel qual s'estableixen les directrius generals comunes dels plans d'estudis dels títols universitaris de caràcter oficial.  
No obstant això, es recomana aportar un certificat on conste la nota mitjana ponderada entre 5 i 10 punts.  
A.2) Altres títols acadèmics oficials que no constituïsquen un requisit per a la concessió de les beques convocades es valoraran amb un màxim de 3 punts, atenent a l'escala següent:  
- Doctorat: 2 punts.  
- Altres llicenciatures o graus: 1 punt.  
B) Coneixements de valencià: la valoració màxima que podrà obtindre's en aquest apartat serà de 2,50 punts. S'inclouen els aspectes de valoració següents:  
B.1) Certificats expedits o homologats per la Junta Qualificadora de Coneixements de Valencià, d'acord amb l'escala següent i es puntuarà exclusivament el nivell més alt acreditat  
- Oral: 0,25 punts.  
- Elemental: 0,50 punts.  
- Mitjà: 0,75 punts.  
- Superior: 1 punt.  
B.2) I altres especialitats de centres de formació reconeguts oficialment  
- Correcció de Textos: 0,50 punts.  
- Llenguatge en Mitjans de Comunicació: 0,50 punts.  
- Llenguatge Administratiu: 0,50 punts.  
C) Coneixements d'idiomes de la Unió Europea: la valoració màxima que es podrà obtindre en aquest apartat serà d'1 punt.  
Es valorarà cada nivell superat, d'acord amb el Marc Comú Europeu de Referència per a les Llengües, A-1, A-2, B-1, B-2, C-1 amb 0,20 punts.  
Només es valoraran els títols expedits per les escoles oficials d'idiomes, les universitats, els ministeris o qualsevol organisme oficial acreditat. En el cas que el coneixement d'un idioma s'acredite per mitjà d'un títol universitari i aquest títol haja sigut puntuat en el subapartat A.2 d'aquest barem, no es podrà computar també dins d'aquest apartat C.  
  
En cap cas es valoraran en aquest apartat C els coneixements de valencià ni els cursos a què fa referència l'apartat D d'aquest barem.  
  
D) Coneixements addicionals: la valoració màxima que es podrà obtindre en aquest apartat serà de 6 punts. S'inclouen els aspectes de valoració següents:  
D.1) L'experiència professional relacionada directament amb l'objecte de les beques que es convoquen, es valorarà amb un màxim de 2 punts, a raó de 0,10 punts per cada mes complet treballat.  
D.2) Els cursos de formació relacionats amb l'objecte de les beques que es convoquen, es valorarà amb un màxim de 4 punts. Es valoraran els cursos de formació i perfeccionament de duració igual o superior a 15 hores, que hagen sigut cursats o impartits per la persona interessada, d'acord amb l'escala següent:  
- De 200 hores o més: 3,00 punts.  
- De 100 hores o més: 2,00 punts.  
- De 75 hores o més: 1,50 punts.  
- De 50 hores o més: 1,00 punts.  
- De 25 hores o més: 0,50 punts.  
- De 15 hores o més: 0,20 punts.  
Els cursos a què haja assistit la persona interessada o que aquesta haja impartit hauran de pertànyer a organismes oficials o centres de formació reconeguts oficialment i es valoraran per una sola vegada, amb independència d'haver cursat o impartit successives edicions del mateix curs. En cap cas es valoraran en aquest subapartat els cursos a què es refereixen els anteriors apartats B) i C d'aquest barem.  
E) Altres mèrits: títol de màster universitari, directament relacionat amb l'objectiu de la beca, que complisca els requisits de l'article 15 del Reial Decret 1393/2007, de 29 d'octubre, pel qual s'estableix l'ordenació dels ensenyaments universitaris oficials. La valoració d'aquest apartat serà de 2 punts.  
F) Entrevista: la valoració màxima que es podrà obtindre en aquest apartat serà de 7 punts. La comissió avaluadora valorarà els coneixements sobre l'actualitat política, social i econòmica de la Comunitat Valenciana i de l'organització de l'administració autonòmica. Es tindran en compte els coneixements en gestió de xarxes socials i qualsevol altre aspecte que es considere oportú valorar en matèria de comunicació.  
  
Les persones candidates que obtinguen les 20 millors puntuacions, seran convocades per a la realització de la dita entrevista, tal com s'especifica en la base novena.  
Per a superar l'entrevista serà necessari obtindre, com a mínim, 1 punt.  
2. El resultat de les sumes parcials de cada un dels apartats anteriors d'aquest barem, donarà la puntuació final del procés de selecció.  
  
3. En cas d'empat es resoldrà a favor de les persones que en el moment de finalització del termini de presentació de les sol·licituds hagen acreditat i per aquest ordre: el reconeixement per l'òrgan competent de tindre certificat de discapacitat (igual o superior al 33 %), ser víctima de violència de gènere o ser víctima d'accions terroristes.  
I dins d'aquesta prelació, es considerarà la persona candidata que tinga la puntuació major obtinguda atenent els següents conceptes i amb l'ordre següent:  
a) En primer lloc, la candidata o el candidat que haja obtingut major puntuació en l'apartat relatiu a l'entrevista.  
b) Si persisteix la igualtat, qui haja obtingut major puntuació en l'apartat relatiu a l'expedient acadèmic.  
c) Si persisteix la igualtat, qui haja obtingut major puntuació en l'apartat relatiu a coneixements addicionals.  
d) Si persisteix la igualtat, qui haja obtingut major puntuació en l'apartat relatiu a coneixements de valencià.  
e) Si persisteix la igualtat, qui haja obtingut major puntuació en l'apartat relatiu a coneixements d'idioma de la Unió Europea.  
f) Si persisteix la igualtat, qui haja obtingut major puntuació en l'apartat relatiu a altres mèrits.  
g) I si encara persisteix la igualtat, es dirimirà per ordre alfabètic de cognoms i nom, començant per la lletra que es designe en sorteig, que fixa l'ordre d'intervenció de les persones aspirants a totes les proves selectives que se celebren en el conjunt de les administracions públiques valencianes, tal com estableix el Decret 33/1999, de 9 de març, del Consell, pel qual s'aprova el Reglament de selecció, provisió de llocs de treball i carrera administrativa del personal comprés en l'àmbit d'aplicació de la Llei de Funció Pública Valenciana, i que serà publicat en el Diari Oficial de la Comunitat Valenciana per l'òrgan competent, mitjançant una resolució a aquest efecte.  
  
  
TÍTOL III  
Procediment  
  
CAPÍTOL I  
Iniciació del procediment  
  
Quarta. Iniciació  
L'inici i tramitació del procediment de selecció s'ajustarà al que estableixen les presents bases, la resolució de convocatòria, el Decret 132/2009, de 4 de setembre, del Consell, pel qual es regula la concessió de beques, l'Ordre 17/2011, de 6 de maig, de la Conselleria de Justícia i Administracions Públiques, per la qual es desplega el capítol II de les beques de pràctiques professionals del Decret 132/2009 i, amb caràcter general, el que disposa la legislació bàsica de procediment administratiu comú.  
  
Cinquena. Sol·licitud  
1. Les persones aspirants a obtindre una beca presentaran, en el termini que assenyale la corresponent convocatòria, la sol·licitud:  
a) Bé per via telemàtica, segons el model normalitzat que està accessible a la seu electrònica de la Generalitat, https://sede.gva.es.  
b) O bé, per presentació en qualsevol dels llocs previstos en la legislació bàsica de procediment administratiu comú, segons el model normalitzat que serà publicat juntament amb la convocatòria d'aquestes beques en document annex.  
2. I així mateix, simultàniament i, en qualsevol cas, abans del moment d'acabament del termini de presentació de les sol·licituds, es presentarà la documentació acreditativa dels mèrits detallats en el currículum, recollits en la base tercera, punt primer, de les presents bases, així com el currículum, es remetran al gabinet de comunicació de la conselleria amb competències en matèria de sanitat i salut, i es podran presentar en el Registre General de la Conselleria de Sanitat i Salut Pública, en el carrer del Misser Mascó, número 31, de València (46388), així com en els serveis territorials d'aquesta situats a Alacant (c. Girona, núm. 26, 03910), Castelló de la Plana (Hort dels Corders, núm. 12, 12503) i València (Gran Via Ferran el Catòlic, núm.74, 46073), o en qualsevol forma o llocs previstos en la legislació bàsica de procediment administratiu comú.  
Aquesta documentació acreditativa dels mèrits haurà de ser:  
a) Còpia compulsada dels títols oficials de Llicenciatura Universitària Grau en Ciències de la Informació, branques de Periodisme, Imatge Audiovisual i Auditiva i en Comunicació Audiovisual, homologat a Espanya.  
En el cas que estiga en tràmit l'expedició del títol, es podrà presentar un certificat acadèmic d'acabament d'estudis, expedit per l'òrgan competent juntament amb el rebut de l'abonament de les taxes corresponents.  
b) Expedient acadèmic compulsat amb la nota mitjana oficial.  
c) Còpia compulsada de qualsevol altre document que acredite la possessió de títols, màsters, cursos, mèrits docents, investigadors o professionals que s'hi vulguen al·legar.  
d) Documentació que acredite estar en algun dels supòsits establits en l'apartat 3 de la base tercera, que determinen la preferència de la concessió de la beca en cas d'empat en la valoració.  
  
e) En el cas d'acreditació d'experiència professional relacionada directament amb l'objecte d'aquestes beques, l'informe de vida laboral, expedit per la Tresoreria General de la Seguretat Social, acompanyat de còpia dels contractes de treball.  
3. Els formularis de sol·licitud incorporen una autorització perquè l'Administració obtinga directament l'acreditació del compliment de les obligacions tributàries i amb la Seguretat Social, previstes en els articles 18 i 19 del reglament de desplegament de la Llei 38/2003, de 17 de novembre, General de Subvencions, aprovat pel Reial Decret 887/2006, de 21 de juliol.  
No obstant això, la persona sol·licitant podrà denegar expressament el consentiment d'aquesta autorització i, en aquests supòsits, haurà de presentar els certificats que acrediten el compliment d'aqueixes obligacions.  
4. Per a poder realitzar la presentació electrònicament de la sol·licitud, la persona participant haurà de disposar de firma electrònica, per mitjà de certificat reconegut per a ciutadans, emés per l'Agència de Tecnologia i Certificació Electrònica, www.accv.es, o del DNI electrònic.  
  
5. Hi ha un correu d'assistència tècnica, generalitat\_en\_bte@ian.zl, destinat a resoldre qualsevol problema tècnic relacionat amb la presentació electrònica de la sol·licitud esmentada.  
6. La presentació de la sol·licitud en el registre electrònic es podrà acreditar per mitjà del rebut expedit per aquest de manera automàtica. Als efectes del còmput de terminis, serà vàlida i produirà efectes jurídics la data d'entrada que es consigne en el rebut expedit pel registre electrònic.  
La recepció en dia inhàbil s'entén efectuada el primer dia hàbil següent. Es consideren inhàbils aquells dies que tinguen la condició de festes oficials a la Comunitat Valenciana.  
7. Només s'admetrà una única sol·licitud per aspirant. En el cas que una mateixa persona, dins del termini establit que determine la convocatòria, presente més d'una sol·licitud, s'entendrà que l'última presentada reemplaça l'anterior sol·licitud o anteriors sol·licituds.  
  
Sisena. Documentació acreditativa dels mèrits  
1. Si la documentació presentada no té els requisits indicats en les bases i en la convocatòria o no s'aporten alguns dels documents exigits, es requerirà la persona interessada, perquè, en el termini màxim i improrrogable de 10 dies hàbils, esmene o adjunte els documents preceptius, de conformitat amb el que estableix la legislació bàsica de procediment administratiu comú, en relació amb l'article 23.5 de la Llei 38/2003, de 17 de novembre, General de Subvencions, i amb l'article 15.5 del Decret 132/2009, de 4 de setembre, del Consell, pel qual es regula la concessió de beques, amb la indicació que, si no ho fa així, es considerarà que desisteix de la sol·licitud amb la resolució prèvia dictada a aquest efecte.  
2. Els mèrits que no siguen acreditats suficientment no seran tinguts en compte a l'efecte de la valoració.  
3. Si, en qualsevol moment del procés, la comissió avaluadora corresponent s'assabenta que alguna de les persones sol·licitants no posseeix la totalitat dels requisits exigits, se li requerirà l'acreditació d'aquests requisits. En el cas que no foren acreditats en el termini que s'establisca en el requeriment efectuat, quedarà exclosa del procés, amb la indicació prèvia de les inexactituds o falsedats formulades per la persona sol·licitant.  
  
CAPÍTOL II  
Ordenació i instrucció del procediment  
  
Setena. Ordenació  
1. L'òrgan encarregat de l'ordenació i instrucció del procediment serà la persona titular de la sotssecretaria de la conselleria amb competències en matèria de sanitat i salut que, d'ofici, acordarà totes les actuacions necessàries per a la determinació, el coneixement i la comprovació de les dades en virtut de les quals s'ha de dictar resolució.  
  
2. En qualsevol moment del procediment, l'òrgan instructor podrà sol·licitar als òrgans, administracions i entitats competents la transmissió telemàtica d'aquelles dades que siguen necessàries per a la correcta instrucció del procediment, i permetrà la comprovació dels fets sobre els quals s'haja de pronunciar la resolució. Les transmissions de dades tindran la naturalesa jurídica de certificats quan siguen firmats electrònicament pel titular de l'òrgan responsable de les dades transmeses i conste expressament aquesta naturalesa.  
  
  
Huitena. Comissió avaluadora  
1. Les sol·licituds presentades seran valorades per una comissió avaluadora, que elevarà una proposta motivada de resolució a la persona titular de la sotssecretaria de la conselleria amb competències en matèria de sanitat i salut.  
2. La comissió avaluadora estarà integrada per les persones següents.  
a) Presidència: la persona titular de la subdirecció general del gabinet tècnic de la conselleria amb competències en matèria de sanitat i salut, o persona en qui delegue, que exercirà la presidència de la comissió.  
c) Vocals  
- Una persona funcionària del gabinet tècnic de la conselleria amb competències en matèria de sanitat i salut, designada per la persona titular d'aquest gabinet.  
- Una persona funcionària adscrita a la secretaria autonòmica amb competències en comunicació de la conselleria amb competències en mitjans de comunicació, que assumirà la secretaria de la comissió.  
3. La comissió avaluadora podrà servir-se de persones assessores externes i de personal funcionari de la Generalitat, quan ho considere convenient.  
4. La comissió se sotmetrà, quant al seu règim de funcionament, a allò que s'ha disposat per als òrgans col·legiats en la legislació bàsica de règim jurídic de les administracions públiques, en relació amb l'article 18 del Decret 132/2009, de 4 de setembre, del Consell, pel qual es regula la concessió de beques.  
La comissió prendrà els acords per majoria simple, s'alçarà acta de les sessions que realitze i dels acords que adopte.  
5. Conclòs el procés de selecció, la comissió elevarà la proposta, en el termini i en la forma adequada per a la resolució, a la persona titular de la sotssecretaria de la conselleria amb competències en matèria de sanitat i salut.  
  
Novena. Procés de selecció i proposta de resolució  
1. La comissió avaluadora, una vegada estudiades les sol·licituds i la documentació presentada, elevarà a l'òrgan competent una llista provisional perquè es publique durant 10 dies hàbils, ordenada segons la puntuació obtinguda per totes les persones aspirants, a fi que aquestes efectuen les al·legacions oportunes en l'esmentat termini.  
2. Estudiades les al·legacions, s'elevarà a l'òrgan competent la llista definitiva que contindrà la llista de persones admeses i excloses. En el mateix acte es convocaran les persones candidates que obtinguen les 20 millors puntuacions per a la realització d'una entrevista, en la qual es valorarà l'adequació del perfil personal i professional de les candidates i els candidats a l'activitat a desenvolupar. La falta d'assistència de la persona candidata a l'esmentada entrevista serà causa d'exclusió del procés selectiu.  
3. Realitzada l'entrevista i conclosa la selecció, es publicarà, durant un termini de 10 dies hàbils, la llista amb les persones que resulten beneficiàries de les beques, les quals podran formular les al·legacions que consideren oportunes.  
4. Transcorregut el termini d'al·legacions indicat en el punt anterior, es considerarà finalitzat el procés selectiu i la comissió avaluadora, en el termini de 10 dies hàbils, elaborarà una proposta de resolució que serà elevada a la persona titular de la sotssecretaria de la conselleria amb competències en matèria de sanitat i salut, i que contindrà la llista de persones beneficiàries de les beques, una borsa de reserva que estarà constituïda per les persones aspirants que no siguen adjudicatàries de les beques, prioritzada per ordre de puntuació per a cobrir les vacants que pogueren produir-se durant el període de vigència d'aquestes i, si escau, una llista de les exclusions que pogueren produir-se després de l'entrevista.  
5. Les publicacions de llistes s'efectuaran en la seu electrònica o portal institucional de la Generalitat en internet, https://sede.gva.es, així com en la pàgina web de la conselleria amb competències en matèria de sanitat i salut, www.san.gva.es.  
  
  
CAPÍTOL III  
Finalització del procediment  
  
Deu. Concessió, notificació i publicitat  
1. La resolució de concessió es publicarà en el Diari Oficial de la Comunitat Valenciana, amb expressió de les bases, convocatòria, programa i crèdit pressupostari a què s'imputen les beques atorgades, llista de les persones beneficiàries, quantitats concedides i la finalitat d'aquestes.  
La publicació de l'esmentada resolució produirà els efectes de notificació a les persones interessades, d'acord amb el que disposa la legislació bàsica de procediment administratiu comú, i s'inserirà la informació corresponent en la seu electrònica o portal institucional de la Generalitat en internet, https://sede.gva.es, i també en la pàgina web de la conselleria amb competències en matèria de sanitat i salut, www.san.gva.es.  
2. El termini màxim per a dictar i publicar la resolució serà de tres mesos, comptador des de la data de publicació de la convocatòria, sense perjudici que puga ampliar-se en els termes que preveu la legislació bàsica de procediment administratiu comú,  
Conclòs aquest termini sense que s'haja dictat i publicat la resolució expressa, les persones interessades podran entendre desestimades les seues sol·licituds per silenci administratiu.  
3. La conselleria amb competències en matèria de sanitat i salut remetrà a la Base de Dades Nacionals de Subvencions les beques concedides i indicarà, segons cada cas, la convocatòria, el programa i el crèdit pressupostari a què s'imputen, el beneficiari, la quantitat concedida i l'objecte o finalitat de la beca. També s'informarà, quan corresponga, sobre la distribució per anualitats, en cas de beques plurianuals.  
  
  
Onze. Recursos  
1. Les resolucions que dicte la persona titular de la sotssecretaria de la conselleria amb competències en matèria de sanitat i salut, com que s'adopten per delegació, indicaran expressament aquesta circumstància, i es consideraran dictades per l'òrgan delegatori, les quals esgotaran la via administrativa.  
2. Contra aquestes resolucions es pot interposar directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptador des de l'endemà de la publicació de la resolució corresponent. No obstant això, es pot interposar, amb caràcter potestatiu, un recurs de reposició davant de l'òrgan que les va dictar, en el termini d'un mes comptador des de l'endemà de la publicació de la resolució corresponent, sense perjudici que s'utilitze qualsevol altra via que es considere oportuna.  
  
  
TÍTOL IV  
Exercici de les beques i obligacions  
  
Dotze. Unitat de realització de les pràctiques i titulacions administratives  
1. Les pràctiques professionals de les persones adjudicatàries de les beques es realitzaran en les dependències dels serveis centrals de la conselleria amb competències en matèria de sanitat i salut.  
2. La direcció tècnica de les persones adjudicatàries de les beques les realitzarà el tutor assignat o la tutora assignada.  
  
Tretze. Durada de les beques  
1. El període de duració de la beca començarà el dia que s'indique en la resolució, i tindrà una duració de fins a 12 mesos comptador des del dia indicat en aquesta.  
Amb la finalitat de maximitzar el període de formació de les persones beneficiàries de les beques, en el cas que l'inici de les beques siga posterior a la data prevista en la corresponent convocatòria, podran reajustar-se els imports hi previstos, sempre que hi haja crèdit adequat i suficient en els pressupostos corresponents.  
2. Sense perjudici del que preveu el paràgraf anterior, la durada de la beca podrà prorrogar-se, mitjançant una resolució expressa, fins a un període màxim de 12 mesos addicionals, sempre que hi haja crèdit adequat i suficient en els pressupostos de la Generalitat per als exercicis a què afecte la pròrroga i que l'exercici de l'activitat que s'efectue així ho requerisca o aconselle.  
A aquests efectes, la quantia de cada beca, en la corresponent pròrroga, podrà ser actualitzada amb els límits que assenyale la llei de Pressupostos de la Generalitat, sense perjudici del que dispose la resolució que la conselleria competent en matèria d'hisenda dicte per a cada any a què afecte la pròrroga, en virtut del que estableixen els apartats 1 i 3 de l'article 17 i la disposició final segona del Decret 132/2009, de 4 de setembre, del Consell, pel qual es regula la concessió de beques.  
  
  
Catorze. Obligacions i drets de les persones beneficiàries  
1. Les persones beneficiàries de les beques hauran de:  
a) Incorporar-se a la conselleria amb competències en matèria de sanitat i salut en el termini que s'indique en la resolució de concessió.  
  
La no-incorporació injustificada de la persona adjudicatària de la beca corresponent en la data indicada s'interpretarà com una renúncia a la beca concedida. En aquest cas, es podrà concedir una nova beca al candidat o candidata que corresponga segons la regulació de la borsa de reserva per a substitucions.  
b) Realitzar l'activitat que ha motivat la concessió de la beca durant tot el període de gaudi d'aquesta, d'acord amb les directrius que ordene la persona que exercisca la direcció tècnica de cada una de les persones beneficiàries de les beques.  
c) Estar al corrent en el compliment de les seues obligacions tributàries i davant de la Seguretat Social amb anterioritat a dictar-se la proposta de resolució de concessió de les beques, de conformitat amb el que estableix l'article 14.1.e de la Llei 38/2003, de 17 de novembre, General de Subvencions, i complir les altres obligacions que s'estableixen en aqueix article 14, així com les que es deriven del conjunt de les bases d'aquesta ordre.  
d) Guardar el degut secret i confidencialitat dels assumptes en què intervinga.  
e) Aportar en el termini dels 10 dies hàbils següents a la notificació de la resolució de concessió, degudament emplenat i subscrit per la persona beneficiària, l'imprés de domiciliació bancària, en el qual ha de constar el número de compte en què es rebran les transferències mensuals, imprés que està disponible en el portal institucional de la Generalitat en internet, https://sede.gva.es.  
2. L'obtenció d'una beca en el marc d'aquesta ordre és incompatible amb l'exercici de les activitats pròpies de qualsevol altra beca, i també amb la realització de qualsevol activitat laboral remunerada que comporte concurrència amb l'objecte i la dedicació de la beca obtinguda, o que impedisca el compliment de les obligacions derivades del normal desenvolupament d'aquesta.  
3. La condició de persona beneficiària d'una beca no genera relació laboral ni administrativa amb la Generalitat, i les quantitats abonades en cap cas tindran el caràcter de salari o retribució, sinó d'ajuda econòmica per a les despeses que la beca comporta.  
4. Durant el període de gaudi de les beques, les persones beneficiàries hauran d'exercir les pràctiques amb un horari màxim de 30 hores setmanals, que es distribuiran de la manera que organitze la direcció tècnica o la persona que s'encarregue de la tutoria.  
5. A la finalització del període de duració de les beques, i en el termini màxim de 30 dies, les persones beneficiàries de les beques hauran d'entregar una memòria sobre les activitats realitzades i els coneixements adquirits.  
L'entrega de la memòria i l'informe favorable posterior per part de la direcció tècnica seran condicions indispensables per al pagament de l'import de l'últim mes del període de duració de les beques.  
6. En acceptar les bases d'aquesta convocatòria, les persones beneficiàries de les beques que puguen concedir-se cedeixen, gratuïtament i de forma indefinida, els resultats que s'obtinguen com a conseqüència del desenvolupament de les activitats exercides en virtut d'aquestes beques, així com la memòria final que presenten, i la conselleria amb competències en matèria de sanitat i salut es reserva el dret a publicar-les i utilitzar-les.  
7. La persona que exercisca la direcció tècnica o la persona assignada que s'encarregue de la tutoria podrà proposar que es deixen sense efecte beques concedides, amb audiència prèvia de les persones interessades, en el cas d'incompliment de les seues obligacions per part de les persones beneficiàries de les beques i, en particular, quan no realitzaren l'activitat que va motivar la concessió de les beques o deixen de tindre els requisits necessaris per a ser beneficiaris, o quan s'incomplisquen, sense causa que ho justifique, les restants condicions establides per aquesta ordre.  
  
Quinze. Obligacions del concedent i pla de control  
1. En relació amb les persones beneficiàries de les beques, la conselleria amb competències en matèria de sanitat i salut s'obliga a:  
a) Proporcionar el suport necessari, i també a facilitar la utilització dels mitjans, instruments i equips que calguen per al desenvolupament normal de l'activitat.  
b) Designar una tutora o un tutor per a la coordinació orientació i direcció tècnica de l'activitat que exercisquen.  
La persona que exercisca la tutoria assignarà les funcions que han de realitzar les persones beneficiàries de les beques durant les pràctiques professionals, realitzarà el seguiment i prestarà el suport necessari, resoldrà els dubtes que puguen sorgir i avaluarà l'aprofitament obtingut per les persones beneficiàries.  
c) Vetlar pel desenvolupament adequat del programa de formació.  
d) Tramitar l'alta en el règim general de la Seguretat Social i efectuar les corresponents cotitzacions, en aplicació del que disposa el Reial Decret 1493/2011, de 24 d'octubre, pel qual es regulen els termes i les condicions d'inclusió en el Règim General de la Seguretat Social de les persones que participen en programes de formació.  
  
e) Expedir el corresponent certificat d'aptitud i aprofitament a favor de la becària o becari, després de la finalització del termini de la beca i després de l'informe favorable de la tutora o del tutor.  
f) S'ha de realitzar una comprovació material de l'efectiva realització de l'activitat, existència de la condició o compliment de la finalitat, en els termes establits en el pla de control que s'aprove d'acord amb el que estableix l'article 169.3 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
Setze. Borsa de reserva  
1. Es constituirà una borsa de reserva prioritzada per ordre decreixent de puntuació.  
2. Tindran dret a estar incloses en la borsa de reserva les persones aspirants que, després d'haver concorregut a l'entrevista que inclou el procés selectiu, hagen sigut avaluades per aquest concepte i no hagen resultat adjudicatàries de les beques.  
3. En el cas que es produïsquen vacants durant el període de gaudi de les beques a causa de renúncies, abandons, incompliments d'obligacions o qualsevol altra incidència, es podrà concedir una nova beca, per la resta del període màxim de gaudi d'aquesta, entre els i les integrants de la borsa regulada en aquesta base. En aquest cas, la concessió s'efectuarà segons l'ordre prioritzat de la borsa. Si la vacant es produeix una vegada transcorreguda la mitat del període de duració de la beca, aquesta podrà declarar-se deserta.  
4. La condició d'integrant de la borsa de reserva no generarà, en cap moment, cap relació amb la Generalitat ni compromís d'accedir a la condició de persona becària.  
  
Dèsset. Protecció de dades  
Les dades personals de totes les persones interessades, recollides durant el transcurs del procediment derivat d'aquesta convocatòria, seran incloses en un fitxer automatitzat, en els termes i les condicions que s'arrepleguen en la Llei Orgànica 15/1999, de 13 de desembre, de protecció de dades de caràcter personal, i també en el Reial Decret 1720/2007, de 21 de desembre, pel qual s'aprova el reglament de desplegament de l'esmentada llei orgànica, i en l'Ordre 3/2011, de 8 de novembre, de la Conselleria d'Hisenda i Administració Pública (DOCV 6654, 18.11.2011), per la qual es crea un fitxer de dades de caràcter professional denominat Beques de Pràctiques Professionals.  
TÍTOL V  
Quantia, pagament i justificació de les beques  
  
Díhuit. Quantia de les beques  
1. De conformitat amb l'article 17.1 i la disposició final segona del Decret 132/2009, de 4 de setembre, del Consell, pel qual es regula la concessió de beques i la Resolució d'1 de novembre de 2009, del vicepresident segon del Consell i conseller d'Economia, Hisenda i Ocupació, per la qual s'estableix la quantitat inicial de percepció per a les beques sotmeses a l'àmbit d'aplicació del mencionat decret, cada una de les beques que es concedisca en el marc d'aquesta convocatòria estarà dotada amb mil euros (1.000 ?) bruts mensuals.  
Sobre aquest import haurà de practicar-se la retenció corresponent, a compte de l'Impost sobre la Renda de les Persones Físiques, i també la corresponent cotització a la Seguretat Social en els termes establits en el Reial Decret 1493/2011, de 24 d'octubre, i les altres que, si escau, pogueren correspondre.  
Així mateix, de conformitat amb el Reial Decret 1493/2011, de 24 d'octubre, pel qual es regulen els termes i les condicions d'inclusió en el Règim General de la Seguretat Social de les persones que participen en programes de formació, en desplegament del que preveu la disposició addicional tercera de la Llei 27/2011, d'1 d'agost, sobre actualització, adequació i modernització del sistema de Seguretat Social, es procedirà al finançament de la quota d'empresa de la Seguretat Social de les persones adjudicatàries d'aquesta ordre a càrrec de l'aplicació pressupostària corresponent que s'establisca en la corresponent convocatòria, pels imports que s'establisquen en la normativa vigent en la matèria.  
  
2. L'import màxim destinat a finançar les beques es determinarà en la corresponent convocatòria, a càrrec de l'aplicació pressupostària dels pressupostos de la Generalitat que es determine en aquesta.  
  
Dènou. Pagament i justificació  
1. L'import de cada beca s'abonarà a les persones beneficiàries d'aquestes per mensualitats vençudes, després de l'expedició per la persona titular de la sotssecretaria de la conselleria amb competències en matèria de sanitat i salut d'un certificat que acredite un nivell de dedicació i aprofitament satisfactori, com a resultat previ de l'informe favorable de la direcció d'Unitat de Comunicació, respecte a l'activitat objecte de la beca.  
2. En el cas que, concedida la beca, algun període de desenvolupament de les pràctiques no es realitze durant un mes complet i implique una meritació econòmica a favor de la persona beneficiària inferior a la corresponent a un mes natural, la prestació econòmica serà proporcional a aquest període. En aquests casos es garantirà, en tot cas, el dret de la persona interessada a l'audiència.  
  
Vint. Renúncia  
La renúncia a les beques suposarà la pèrdua de tots els drets inherents a aquestes i, per tant, el seu import es deixarà de percebre a partir d'aqueix moment.  
  
Vint-i-una. Reintegrament  
En els casos previstos en l'article 37 de la Llei 38/2003, de 17 de novembre, General de Subvencions, i també en els casos que s'enumeren a continuació, procedirà el reintegrament de la quantitat percebuda i l'exigència de l'interés de demora corresponent des del moment del pagament de la beca fins a la data en què s'acorde la procedència del reintegrament:  
a) Quan es destine la quantitat percebuda a altres fins diferents a l'objecte de la beca.  
b) Quan s'incórrega en algun dels casos d'incompatibilitat amb la beca expressament previstos en aquestes bases. En la tramitació del procediment de reintegrament es garantirà, en tot cas, el dret d'audiència a la persona interessada.


Còpia Permalink ELI